Her er det rådyrt å havne på sykehus
Nordmenn har aldri reist mer enn vi gjør nå. Det betyr at vi havner oftere på sykehus i utlandet. De mest uheldige turistene kan vente seg regninger på flere hundre tusen kroner. Tall fra Europeiske reiseforsikring, Gouda og Gjensidige forsikring viser at Spania, USA og Thailand er de landene hvor nordmenn får størst sykehusregninger. Spania er ifølge Statistisk sentralbyrå (SSB) det tredje mest besøkte landet av norske turister etter Sverige og Danmark. USA og Thailand derimot, havner lenger ned på listen over reiser. Til tross for det, får de norske forsikringsselskapene store erstatningskrav fra disse landene. - Det er et kolossalt høyt prisnivå på sykehus i USA, og Thailand begynner å komme etter. I tillegg er det store kostnader knyttet til hjemtransport fra disse landene. I USA er det slik at en enkel forkjølelse fort kan koste 1500 dollar, sier assisterende informasjonsdirektør i Europeiske reiseforsikring, Emma Elisabeth Vennesland.Selskapet opplever i økende grad at de får høye regninger som deres kontor i Bangkok må undersøke. Ifølge Vennesland har thailandske sykehus høye krav til inntjening, og dermed kan gi mer behandling enn nødvendig. Har du fått en skyhøy sykehusregning?Ta kontakt med VGs journalist her! - Det skjer mer og mer i Thailand. De har helt andre krav til inntjening der enn vi har i Norge, sier hun.- Det er verdt å minne om at de økonomiske konsekvensene av å ikke ha forsikring er enorme. De utsetter både seg selv og sine nærmeste for stor økonomisk risiko. Det er ikke bare skyskraperne som er høye i New York, sier Vennesland. Reiseklinikken i Oslo har spesialisert seg på sykdommer og skader ferierende nordmenn pådrar seg. Lege Gunnar Hasle ved klinikken har flere ganger opplevd at nordmenn undervurderer verdien av en reiseforsikring når de skal ut på reise. - En dame som reiste til USA mente at det ikke var så farlig med reiseforsikring. Det endte med at hun ble innlagt på sykehus, og hun hadde ikke råd til å bli skrevet ut. Sønnen måtte til slutt hjelpe til. Regningen økte mens de skaffet penger, og de endte opp med en regning på 200.000 kroner for en ikke spesielt alvorlig sykdom, sier Hasle.Legen forteller at det er enkelte forholdsregler man kan ta for å sikre seg mot et kjedelig opphold på sykehus under ferien. Ifølge Hasle utgjør trafikken den største faren ved utenlandsreiser.Utover trafikken, er det enkelte tropiske sykdommer man kan rammes av. VG har tidligere fortalt om store utbrudd av denguefeber i Thailand. Minst 27 nordmenn har i år pådratt seg sykdommen i landet. Luftveis- og mageproblemer er også en gjenganger blant norske turister. Førstnevnte kan til dels forebygges ved å ta en influensavaksine. Mageproblemer er det imidlertid verre å gardere seg mot. - Det er mye tilfeldigheter som avgjør om du får mageproblemer. Det sies gjerne at man skal passe på rå bladsalat, fordi det er vanskelig å kontrollere om den er vasket ren. Man bør ikke spise østers, og mat man merker at det er noe galt med. Det sies også at man ikke skal spise mat som selges på gaten, men da ser du i alle fall hvordan maten er tilberedt, sier Hasle.
Å havne på sykehus i utlandet kan bli veldig dyrt. USA og Thailand peker seg ut som de dyreste landene.